Da stemmerne ved folketingsvalget i juni var talt op, stod det klart, at Liberal Alliance var en af de helt store sejrherrer. Partiet fik tretten mandater, hvilket var en pæn fremgang siden valget i 2011, der gav partiet ni af slagsen.

Carsten Bach blev valgt i Østjyllands Storkreds og er et af de nye liberale medlemmer på Christiansborg. Og han er en noget uerfaren herre i politisk sammenhæng.

”Man kan roligt sige, at jeg er ny i politik. Jeg har aldrig siddet i en politisk forhandling, så jeg er meget uprøvet,” siger Carsten Bach.

Selvom han er grøn i det politiske spil, så ser han det bestemt ikke som en ulempe. Snarere tværtimod.

Fakta 48 nyvalgte folketingsmedlemmer kan efter folketingsvalget 18. juni se frem til en ny hverdag på Christiansborg. Altinget har taget en snak med nogle af de nyvalgte medlemmer om, hvorfor de gik ind i politik, og hvad de forventer af de næste års arbejde i Folketinget.



Læs også interview med følgende:

Lea Wermelin fra Socialdemokraterne

Jakob Sølvhøj fra Enhedslisten

Marcus Knuth fra Venstre

René Gade fra Alternativet

Claus Kvist Hansen fra Dansk Folkeparti

Laura Lindahl fra Liberal Alliance



”Jeg betragter det egentlig som en fordel. For jeg tror, at dansk politik trænger til nye øjne. Det er min oplevelse, at man er kørt lidt fast i nogle systemer, hvor man er nødt til at holde fast i, hvad der er blevet sagt tidligere,” siger han.

39-årige Carsten Bach blev bestemt ikke vækket politisk i en ung alder. Han er således ikke opvokset i et i hjem, der var præget af politik. Og han har heller aldrig været medlem af en politisk ungdomsorganisation.

Frihed i centrum

Først da voksenlivet var godt igang, begyndte Carsten Bach at interessere sig for politik. Det var med udgangspunkt i egne hverdagserfaringer, at han dannede sin politiske holdning.

”Jeg oplevede, at der manglede frihed til familien. Til selv at planlægge og styre sin økonomi og sin tid. Eksempelvis er de tilskud, der gives til børnepasning meget målrettede. Man giver dem til institutionerne, i stedet for at lade pengene følge barnet og familien,” siger Carsten Bach.

I første omgang blev han medlem af Venstre. Det var det bedste alternativ, lyder det. Og egentlig også et naturligt valg, da han kommer fra en familie med rødder i landbruget. Hans mor er således vokset op i et landbrugshjem, og så er hans svoger og svigerfar landmænd.

”Ligesom så mange andre, så jeg Venstre som den bedste mulighed, men uden at det var det helt rigtige. Så da Ny Alliance blev stiftet i 2007, var jeg ikke tvivl om, at det var her jeg hørte til,” sagde Carsten Bach.

0,0 procent i gennemsnit

Han har således været med fra den helt spæde start i Ny Alliance, der først red på en bølge af eufori og tårnhøj tilslutning i meningsmålingerne, men som senere måtte igennem en lang og opslidende nedtur, der både førte til formandskifte og et helt nyt navn. Partiet blev som bekendt omdøbt til Liberal Alliance, men måtte også i en lang periode under det navn trække med ekstremt dårlige meningsmålinger. Mange forlod partiet, men Carsten Bach var en af dem, der blev:

”Det var svære tider dengang med 0,0 procent i gennemsnit i målingerne, hvor alle jo mente, at vi havde udspillet vores rolle. I min nærmeste familie og omgangskreds kaldte man partiet ambulancen, for vi var et parti, der skulle have kunstigt åndedræt,” siger Carsten Bach og fortsætter:

”Men jeg syntes egentlig bare, at meget af det partiet stod for, var det rigtige. Den politiske platform var set fra min stol helt rigtig.”

Mere fakta i miljøpolitikken

Carsten Bach er valgt som partiets miljøordfører og grønlandsordfører. Og han kommer da også med det grønne område i baggagen, da han er uddannet geolog og har arbejdet som miljørådgiver i 12 år. Liberal Alliance går bestemt ikke for at være et grønt parti, men det er Carsten Bach heller ikke særligt optaget af. Det vigtigste er, at reguleringen af røg, støj og møg er effektiv og med respekt for erhvervslivets muligheder:

”Der skal naturligvis være en balance, der sikrer natur og miljø. Men der skal også være grundlag for at skabe økonomisk vækst i danske virksomheder,” siger Carsten Bach og fortsætter:

”Miljøreguleringen skal være mere evidensbaseret. Miljøpolitik er ofte meget følelsesladet og har de seneste år ikke været særligt baseret på fakta. Det er vigtigt, at man gør, hvad der rent faktisk virker.”

hjalte@altinget.dk